Kechala diatu ditanam di laman rumah
UPA Kechala tauka upa tepus sebansa rengka ulam bau rengut ke popular di Sarawak enggau Sabah. Rengka ulam ke ngembuan bau rengut tu pan bisi masam mimit nya nyau deka sebaka enggau lia ketegal ari utai tumbuh ruang bilik ke sebaka. Iya mega tau dikategorika nyadi utai ke tumbuh liar di babas di Pulau Borneo. Taja pia, ketegal peminta ke tinggi ba upa kechala kelebih agi ba kitai menua ditu mayuh orang ngambi pilih alternatif nanam iya. Dipeda ari sukut peminta iya endang semakin dikerindu orang mayuh ketegal nutrien enggau penyamai iya sereta muntang dibeli. Naka penyamai upa kechala enti nyadika lauk enggau mega kena ngulai lauk bukai, rengka ulam tu ngipak amat kena ngechal sambal belachan. Pun kechala tumbuh liar lalu diatu ditanam di kandang endur rumah. Batang iya dikempat ngasilka upa bechura putih lalu tau diempa mata kena ngulam. Pun kechala ngembuan tukuh iya empu lalu dibida enggau utai tumbuh bukai tauka rengka ulam bukai.  Tu ketegal upa kechala tu selalu bisi bau kuat baka sebansa indu utai (kesing) tauka sama baka bau ketumbar Jawa.  Pun kechala ke udah tuai bebungai mirah terang tauka mirah jambu. Iya mega suah ditanam ngena tuki iya.  Mayuh udah rita tauka orang madahka bekaul nutrien ke bisi ba kechala sekeda nya kena nuchi darah ke kamah, ngurangka tekan darah tinggi kelimpah ari fiber tinggi kechala manah ungkup pengerai.   Rengka ulam kechala mega diproses nyadika  sambal nengah chara tutuk udah nya dichampur enggau chabi padi, garam, chuka tauka ai limau masam. Kelimpah nya, iya mega tau dipanduk kena ngulai ikan masin, lada putih engau chara bukai bepalasarka pengasai diri empu masin-masin. Rengka ulam tu mega ngipak diproses nyadika kasam kechala. Produk tu udah dijual di Sabah nyadika sebengkah ari produk industri orang pekebun ke semakin popular. Chara ngaga iya batang kechala ke lemi nya disirap mipau tauka ditutuk anchur udah nya digulai chabi,  chuka tauka ai limau, garam enggau gula. Kasam kechala ngipak amat diempa begulai enggau ikan panggang, ikan guring enggau ikan masin tang orang ke rinduka kechala semua nya nyamai ketegal tau kena nyampur sup ikan, mee maggie asam laksa. 
See author's posts
